**МИНИСТЕРСТВОТО НА ФИНАНСИТЕ ОРГАНИЗИРА**

**КОНКУРС ЗА ИЗРАБОТВАНЕ НА ГРАФИЧЕН СИМВОЛ (ЛОГО), МОТО (СЛОГАН) И РАЗРАБОТВАНЕ НА БРАНД БУК ЗА КОМУНИКАЦИОННАТА КАМПАНИЯ ЗА ПРИСЪЕДИНЯВАНЕТО НА БЪЛГАРИЯ КЪМ ЕВРОЗОНАТА**

1. **Цел на конкурса:**

Да се създаде обща визуална идентичност на комуникационната кампания за присъединяване на България към еврозоната, като централните визуални елементи в нея ще са задължителни за всички институции. Това може да бъде постигнато чрез създаване на графичен символ (лого), мото (слоган) и разработване на бранд книга (бранд бук), наричани за краткост лого, слоган и бранд бук. Тяхното използване ще спомогне както за бързото и лесно асоцииране на всички инициативи и дейности в хода на кампанията, така и за подчертаване на подкрепата, която Европейският съюз оказва на България в процеса на въвеждане на еврото у нас.

1. **Предмет на конкурса**

Да бъдат изработени лого, слоган и бранд бук по повод присъединяването на България към еврозоната.

1. **Условия за участие**

В конкурса може да вземе участие всяко физическо лице, което е завършило средно или висше образование или е студент по една от следните специалности – графичен дизайн, комуникационни, художествени и визуални специалности, маркетинг или филология, и което има поне 3 собствени проекта[[1]](#footnote-1) в една от следните сфери – графичeн дизайн, маркетингови и комуникационни кампании.

Може да вземе участие и всяко юридическо лице, което има поне 3 собствени проекта в една от следните области – графичен дизайн, маркетингови и комуникационни кампании, и в което водещият експерт в екипа[[2]](#footnote-2) е завършил средно или висше образование или е студент по една от следните специалности – графичен дизайн, комуникационни, художествени и визуални специалности маркетинг или филология.

1. **Кандидатите следва да представят:**

4.1. Заявление за участие в конкурса, съгласно Приложение № 1, което се подписва от физическото лице или от лице с представителни функции в юридическото лице;

4.2. Кратка (до една страница) автобиография на кандидата или на водещия експерт, посочен от юридическото лице в Приложение №1 (за краткост наричан нататък *водещ експерт*), както и един от следните документи:

4.2.1. Документ за завършено средно или висше образование (копие от дипломата) на кандидата или на водещия експерт, определен от юридическото лице, по една от следните специалности - графичен дизайн, комуникационни, художествени и визуални специалности, маркетинг или филология;

или

4.2.2. Документ, удостоверяващ, че кандидатът/водещият експерт е студент по една от следните специалности - графичен дизайн, комуникационни, художествени и визуални специалности, маркетинг или филология (уверение от съответното висше училище);

* 1. Кандидатът (физическо или юридическо лице) трябва да представи и портфолио от поне 3 собствени проекта в една от следните сфери – графичен дизайн, маркетингови и/или комуникационни кампании. Портфолиото с проектите следва да бъде представено на хартиен и/или електронен носител.
  2. Кандидатът (физическо лице или всеки от участниците в екипа на юридическото лице, участвали при изготвянето на проектното предложение, както и лице с представителна власт на юридическото лице-кандидат) трябва да представи подписана декларация, съгласно Приложение № 2, с която се удостоверява, че е запознат и приема условията на конкурса, че е автор/съавтор/носител на авторските права на предложението, както и че проектът е разработен единствено за целите на този конкурс и не е използван и/или предоставян по други поводи.
  3. Кандидатът (физическо лице или всеки от участниците в екипа на юридическото лице, участвали в изготвянето на проектното предложение, както и лице с представителна власт на юридическото лице-кандидат) представя декларация, съгласно Приложение №3, за съгласие за обработване на лични данни.
  4. Кандидатът (физическо лице или всеки от участниците в екипа на юридическото лице, участвали в изготвянето на проектното предложение, както и лице с представителна власт на юридическото лице) трябва да представи декларация, съгласно Приложение № 4, за липса на конфликт на интереси и свързаност с възложителя, членовете на комисията и журито.
  5. Кандидатът (физическо или юридическо лице) трябва да представи подписан на всяка страница договор, съгласно Приложение № 5, за прехвърляне на авторските права и отстъпване на изключителното право за ползване на лого, слоган и бранд бук.
  6. Приложения № 1, 2, 3, 4, 5, 6 и 7са част от документацията на конкурса, приложени са към настоящата обява и са публикувани на официалната страница на Министерството на финансите на адрес: <https://www.minfin.bg/>.
  7. Всички разходи за подготовка за участие в конкурса, в т.ч., но не само - избор на екип, закупуване на консумативи за различните етапи от разработване на проекта за лого, слоган и бранд бук, възнаграждения на екипа, в случаите когато е юридическо лице, включително административни, транспортни и логистични разходи, са за сметка на кандидата.

1. **Изисквания към предложенията**

Предложенията трябва да бъдат авторски[[3]](#footnote-3), оригинални[[4]](#footnote-4), новаторски, разпознаваеми и асоциативни, като всеки кандидат може да участва с 1 (един) проект.

* 1. Предложенията трябва да са съобразени с целта на конкурса, да са свързани с предстоящото членство на Република България в еврозоната и да са съобразени с целите, заложени в [Комуникационната стратегия за информация и публичност на присъединяването на България към еврозоната](https://www.minfin.bg/upload/56311/Komunikacionna+strategia+za+prisaedinyavane+na+Bulgaria+kym+evrozonata%2C+aktualiziran+variant.pdf);
  2. Проектите следва да отразяват идеята, че България е неделима част от Европейския съюз, че влизането в еврозоната е нейно право и е завършване на пълноценната ни европейска интеграция;
  3. Думите в слогана трябва да подсказват обединение, посланието трябва да е позитивно и да насочва към доброто бъдеще и ползите от еврото като официална валута на България, изразът да е кратък и запомнящ се[[5]](#footnote-5);
  4. Запазеният знак трябва да съдържа графичен образ със слоган на български език, като се използва кирилица;
  5. Кандидатът трябва да представи и запазения знак по т. 5.4., съдържащ графичен образ със слоган, преведен от него на английски език, като при графичното изобразяване на превода се използва латиница;
  6. Графичният образ и текстът на слогана трябва да се характеризират с лаконичност[[6]](#footnote-6), яснота[[7]](#footnote-7) и съвременна визия[[8]](#footnote-8);
  7. Графичният образ трябва да е лесно четим[[9]](#footnote-9), разбираем[[10]](#footnote-10) и функционален[[11]](#footnote-11);
  8. Графичният знак заедно и поотделно със слогана трябва да могат да се ползват заедно и поотделно с логото на Министерството на финансите, на Българската народна банка, както и с логото на Европейската комисия и с визуалната идентичност на кампанията на Европейската комисия за еврото (слоганът и логото „една валута – много възможности“) и/или логото на Европейския съюз и Европейската централна банка. В случай че кандидатите предвиждат в проекта им за лого да бъде използван символът/знакът на еврото, трябва да имат предвид и изискванията към неговия дизайн - <https://european-union.europa.eu/institutions-law-budget/euro/design_en> ;
  9. Всяко предложение трябва да се предостави на хартиен и електронен носител с надпис на български език и в няколко различни варианта – пълноцветен, черно-бял, негативен, с контури и върху плътна едноцветна основа;
     1. Електронният носител трябва да съдържа файлове в JPG (min 2500 px по дългата страна, резолюция 300 dpi) или PDF формат, СMYK, А3, 300 dpi, RGB, А3, 300 dpi. Общият размер на всички файлове не трябва да надхвърля 8 МВ;
     2. На хартиен носител предложението за лого трябва да е разпечатано в А3 формат в два размера – 1:1 и 3:1;
  10. Кандидатите трябва да предоставят кратко описание и обосновка на идеята за предложеното лого и слоган на шрифт „Times New Roman“, размер 12, в Word формат (до 1800 знака) и най-основните технически характеристики – използван шрифт, цветове (CMYK, AdobeRGB) и пропорции на графичната и текстовата част от логото;
  11. Логото и слоганът трябва да могат да бъдат разработени в цялостна система за визуална идентичност – бранд бук. В бранд бука следва да има информация за логото и слогана, както и препоръчани варианти за употребата им в рекламни и корпоративни материали. В предложението трябва да бъде посочена следната информация за логото – размери, структура, 3 Д вариант, цветови варианти (цветен, черно-бял, негатив, контурен вариант за едноцветно и обемно изобразяване, едноцветен вариант цветове и контури за тъмен светъл и цветен фон, вариант с триизмерно изображение на логото, запазени цветове, варианти на позициониране и съответните за тях цветови варианти (цветен, черно-бял, негатив, контурен вариант за едноцветно и обемно изобразяване, едноцветен вариант цветове и контури за тъмен светъл и цветен фон, вариант с триизмерно изображение на логото), пропорция, типография, запазени шрифтове, комбинацията със слогана, комбиниране с други лога (с логото на Министерството на финансите, на Българската народна банка, както и с логото на Европейската комисия и с визуалната идентичност на кампанията на Европейската комисия за еврото (слоганът и логото „една валута – много възможности“) и/или логото на Европейския съюз и Европейската централна банка), употреба на логото със снимка, размери на фашата, нестандартно приложение на логото, минимален и максимален размер, алтернативна употреба, правилна и неправилна употреба. Следва да бъдат дадени инструкции за ползване на логото и слогана в печатни материали – постер, билборд, ролбанер, брошура, листовка, както и за дигитални материали – интернет страницата за еврото, мобилни приложения, splash screen/начален екран за сайт и мобилни устройства, wallpaper/тапет за компютри и мобилни устройства, банери, видеоматериали за телевизионно излъчване и интернет съдържание, социални мрежи, както и употреба на логото и слогана върху следните корпоративни материали – електронна и хартиена бланка A4 и А3, постери, билбордове, Power point презентация, банери, ролбанери, чаши, калкулатори (хартиен или пластмасов), екоторбички, тениски, химикалки, чадъри, шапки, календари, калъфи за мобилни устройства, стикери, тениски, значки, флашка/преносима памет, портфейли, гривни-портфейли, канцеларски принадлежности – линии, моливи, тефтери, брошури, флаери, папки, печатни издания, видео- и LEDстени, фотостени, баджове, ленти за баджове, електронни подписи.
  12. Проектните предложения трябва да са анонимни и да не съдържат каквито и да било знаци за авторство, както на хартиения, така и на електронния носител. Кандидат, чието проектно предложение съдържа какъвто и да е знак за авторство, ще бъде отстранен от участие.
  13. Всички технически изисквания към проекта са посочени в Техническата спецификация. Там са посочени и очакваните продукти, както и всички задължителни елементи, които предложенията трябва да притежават. (Приложение № 6)
  14. Предложенията трябва да бъдат поставени в Плик № 2 и трябва да бъдат подредени и номерирани съгласно описаното в т. 6 от Техническата спецификация.

1. **Подаване на предложенията**
   1. Предложенията се подават в запечатан непрозрачен плик всеки работен ден от 9:00 до 17:30 часа в Центъра за административно обслужване, стая № 1 на Министерството на финансите, гр. София, п.к. 1040, ул. „Г. С. Раковски“ 102, със следния надпис: „Документи за участие в конкурс за изработване на графичен символ (лого), слоган (мото) и разработване на бранд бук за комуникационната кампания за присъединяването на България към еврозоната“ и следната информация: име на кандидата, адрес за кореспонденция, телефон и електронна поща. Не се приемат документи, които са представени след изтичането на крайния срок за получаване или са в незапечатана опаковка или в опаковка с нарушена цялост.
   2. Пликът по т. 6.1 следва да съдържа два отделни запечатани непрозрачни плика, както следва:

* плик № 1 с надпис „Документи за участие“, в който се поставят документите по т. 4.
* плик № 2 с надпис „Проектно предложение“, в който се поставят проектите по т. 5
  1. Кандидатите получават входящ номер, с отбелязани дата и час на подаването на предложението.
  2. Крайният срок за подаване на предложенията е 17:30 часа на 23.11.2023 г.

1. **Авторски права**

7.1. След извършване на класирането Министерството на финансите изпраща покана за сключване на договор (Приложение № 5) на стойност 20 000 лева с кандидата, класиран на първо място в конкурса за изработване на графичен символ (лого), слоган (мото) и разработване на бранд бук за комуникационната кампания за присъединяването на България към еврозоната - за прехвърляне на авторските права и отстъпване на изключителното право за ползване на графичен символ (лого), слоган (мото), предоставяне на информацията в бранд бук, както и на указания за правилно прилагане на визуалната идентичност – графични елементи, типография, цветови модели, шрифтове, стандарти, примерни модели за използването му в рекламни материали – визии.

7.2. При изричен отказ на класирания на първо място кандидат да сключи договор съгласно т.7.1., Министерството на финансите си запазва правото да покани втория в класирането за сключване на договор. Министерството на финансите не дължи награда и/или възнаграждение на отказалия се кандидат. Министерството на финансите приема, че е налице отказ за сключване на договор, освен при изричен такъв, и в случай че класираният на първо място кандидат не подпише договор в срок до една седмица след получаване на покана за това. В случай на прекратяване/разваляне на вече сключен договор с класирания на първо място кандидат поради неизпълнение, МФ има право да отправи покана към класирания на второ място за сключване на договор, спрямо когото важат горните условия. МФ си запазва правото да поиска победителя/подгласника да удостовери за самоличност и да потвърди подписването на договора за прехвърляне на авторските и сродните права върху логото, слогана и бранд бука, преди окончателното подписване на договора.

7.3. МФ има право да публикува, разпространява и /или обяви представените проекти – информация за тях, съдържанието им, изображения и описание, вкл. да ги направи достъпни за медиите, по своя преценка, във връзка с целите на кампанията и конкурса, провеждането му и резултатите от него, без необходимост от уведомяване на кандидатите за това и/или получаване на тяхно съгласие, вкл. без да дължи заплащане на каквито и да е суми за това.

1. **Процедура за провеждането на конкурса**

8.1. Допускане до конкурса

8.1.1. Предварителният преглед на подадените документи (съдържащи се в Плик № 1) и съответствието им с условията на конкурса се прави от техническа комисия (Комисията) от трима души, определени със заповед на министъра на финансите. Комисията извършва своята дейност на закрити заседания в сградата на Министерството на финансите. Комисията провежда комуникация с кандидатите по електронен път, на посочените от тях електронни адреси. Отговорността за осигуряването на възможност за получаване на съобщения и за проверка за получени съобщения в електронните пощи на кандидатите е изцяло тяхна.

8.1.2. При отваряне на Плика по т.6.1 Комисията поставя еднакви поредни номера (с арабски цифри и числа) на трите плика на всеки кандидат по реда на тяхното постъпване (Напр. пликът по т.6.1 ще бъде номериран с цифра 1, Плик № 1 ще бъде номериран с 1.1 и Плик № 2 с 1.2.).

8.1.3. Комисията разглежда документите от Плик № 1.

8.1.4. В случай че Комисията установи липса на документ/и и/или документ/и на/за кандидата не отговаря/т на условията за участие, Комисията уведомява кандидата, като му дава срок от 3 работни дни, считано от получаване на съобщението от комисията, да отстрани несъответствието/ята и/или представи допълнителни документи при установена липса на документи. В случай че при повторното представяне на документи по т. 4 установените липси и/или несъответствия не са отстранени от кандидата или същият не изпрати допълнително документи, кандидатът се отстранява от участие в конкурса. За дата на получаване на съобщението от комисията се счита датата на изпращане на съобщението по електронен път до електронния адрес, посочен от кандидата в документите за участие.

8.1.5. Когато установи, че подадените от кандидата документи отговарят на изискванията, Комисията го допуска до втория етап на конкурса.

8.1.6. Комисията изготвя протокол за допуснатите и недопуснатите кандидати, който съдържа мотиви.

8.1.7. Плик № 2 на допуснатите кандидати се предава от председателя на Комисията на председателя на журито с протокол.

**8.2. Класиране на проектите**

8.2.1. Председателят на журито представя на членовете му Плик № 2 на допуснатите кандидати. Журито провежда закрити засадения в сградата на Министерството на финансите.

8.2.2. Членовете на журито разглеждат получените проектни предложение в Плик № 2 по възходящ ред на номерацията.

8.2.3. В случай че журито установи, че в получените проектни предложение липсват елементи, описани в Техническата спецификация (Приложение № 6) и/или получените проектни предложение не отговарят на условията за участие, журито отстранява кандидата.

8.2.4. Всеки член на журито оценява проектите по критериите, заложени в методиката за оценка (Приложение № 7).

8.2.5. Крайната оценка на всяко предложение е сбор от точките на всеки от членовете на журито.

8.2.6. При наличие на две или повече проектни предложения с получен най-висок равен брой точки класирането се извършва чрез пряко аргументирано гласуване от членовете на журито. На първо и второ място се класират предложенията, получили най-голям брой гласове, като на първо място е предложението с най-голям брой гласове.

8.2.7. Когато кандидатите не могат да бъдат класирани на първо и второ място след проведеното гласуване, класирането се извършва чрез жребий между проектите, получили най-много гласове.

8.2.8. С класирането журито приключва самостоятелната си работа, за което се съставя протокол, съдържащ мотиви и протоколът се подписва от всички членове на журито.

8.2.9. На съвместно заседание на техническата комисия и журито последното се запознава с протокола на техническата комисия и със съдържанието на Плик №1 на класираните на първо и второ място кандидати, като се съставя протокол, който се подписва от всички членове на журито и на техническата комисия.

8.2.10. След приключване на работата си журито и техническата комисия изготвят съвместен доклад, който се подписва от всички членове на журито и комисията и се предоставя на Възложителя заедно с цялата документация, включително всички документи, изготвени в хода на работата му, като протоколи, оценителни таблици и др. за утвърждаване.

**9. Критерии за оценка**

Съгласно приложената методика за оценка на предложенията (Приложение № 7).

**10. Приключване на конкурса**

След приключване на конкурса единствено Министерството на финансите има право да обявява резултатите от проведения конкурс.

**11. Прекратяване на конкурса**

Министерството на финансите има право по всяко време да прекрати конкурса.

Приложения:

1. Приложение № 1 – Образец на заявление за участие;
2. Приложение № 2 – Образец на декларация за приемане на условията в конкурса;
3. Приложение № 3 – Образец на декларация за съгласие за обработване на предоставени лични данни;
4. Приложение № 4 – Образец на декларация за удостоверяване липсата на конфликт на интереси и свързаност;
5. Приложение № 5 – Образец на договор;
6. Приложение № 6 – Техническа спецификация;
7. Приложение № 7 – Методика за оценка на конкурсните предложения.

1. Под собствен проект следва да се разбира разработено авторско/съавторско предложение за конкретна кампания или публична инициатива, и което е било одобрено и е намерило приложение на практика. [↑](#footnote-ref-1)
2. Под „екип“ да се разбира конкретният екип, който е изготвил проекта за участие в конкурса. [↑](#footnote-ref-2)
3. *Всеки кандидат в конкурса декларира, че е единствен автор/съавтор на представения от него проект, както и че не нарушава авторски права на трети лица. Кандидатите носят отговорност за авторството на логото, слогана и бранд бука и при всякакви претенции от страна на трети лица, предявени във връзка с представените от тях проекти.* [↑](#footnote-ref-3)
4. *Да не копира съществуващо лого.* [↑](#footnote-ref-4)
5. *Слоганът трябва да е до 5/пет/ думи;* [↑](#footnote-ref-5)
6. *6 Краткост на слогана – до 5/пет/ думи;* [↑](#footnote-ref-6)
7. *Логото и слоганът да не позволяват двойно тълкувание, дискриминация по различни признаци или некоректни интерпретации на посланието;* [↑](#footnote-ref-7)
8. *Да отговаря на съвременните професионални стандарти за визия;* [↑](#footnote-ref-8)
9. *Техническите изисквания са описани в т. 2.10.;* [↑](#footnote-ref-9)
10. *Посланието да е недвусмислено;* [↑](#footnote-ref-10)
11. *Да може да се използва за различни цели и нужди – напр. за видеоклипове, банери, рекламни и информационни материали, плакати, билборди, бланки и т.н.* [↑](#footnote-ref-11)